32006L0140
L 414/78
JURNALUL OFÍCIAL AL UNIUNII EUROPENE
DIRECTIVA 2006/140/CE A COMISIEI
din 20 decembrie 2006
de modificare a Directivei 98/8/CE a Parlamentului European și a Consiliului pentru includerea fluorurii de sulfuril ca substanță activă în anexa I la directiva menționată
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2) al doilea paragraf,
întrucât:
(1)
Regulamentul (CE) nr. 2032/2003 al Comisiei din 4 noiembrie 2003 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide și de modificare a Regulamentului (CE) nr. 1896/2000 (2) stabilește o listă de substanțe active care urmează să fie evaluate, în vederea unei eventuale includeri a acestora în anexa I, IA sau IB la Directiva 98/8/CE. Această listă include fluorura de sulfuril.
(2)
În temeiul Regulamentului (CE) nr. 2032/2003, evaluarea fluorurii de sulfuril s-a realizat în conformitate cu articolul 11 alineatul (2) din Directiva 98/8/CE în vederea utilizării la tipul de produs 8, produse de întreținere a lemnului, definite în anexa V la Directiva 98/8/CE.
(3)
În conformitate cu articolul 5 alineatul (2) din Regulamentul (CE) nr. 2032/2003, Suedia a fost desemnată stat membru raportor. La 19 aprilie 2005, Suedia a prezentat Comisiei raportul autorității competente însoțit de o recomandare, în conformitate cu articolul 10 alineatele (5) și (7) din regulamentul menționat.
(4)
Statele membre și Comisia au examinat raportul autorității competente. În conformitate cu articolul 11 alineatul (4) din Regulamentul (CE) nr. 2032/2003, concluziile acestei examinări au fost incluse, în cadrul reuniunii Comitetului permanent pentru produse biocide din 8 septembrie 2006, într-un raport de evaluare.
(5)
Examinarea fluorurii de sulfuril nu a evidențiat probleme sau preocupări deschise care să necesite consultarea Comitetului științific pentru riscurile asupra sănătății și mediului.
(6)
Rezultă din diversele examinări efectuate că produsele biocide utilizate ca produse de întreținere a lemnului și conținând fluorură de sulfuril pot îndeplini cerințele prevăzute la articolul 5 din Directiva 98/8/CE, în special cu privire la utilizările examinate și descrise detaliat în raportul de evaluare. Prin urmare, fluorura de sulfuril ar trebui să fie inclusă în anexa I pentru a garanta că, în toate statele membre, autorizațiile pentru produsele biocide utilizate ca produse de întreținere a lemnului și conținând fluorură de sulfuril pot fi acordate, modificate sau anulate în conformitate cu articolul 16 alineatul (3) din Directiva 98/8/CE.
(7)
Este important ca dispozițiile prezentei directive să se aplice simultan în toate statele membre pentru a garanta un tratament egal al produselor biocide pe piața conținând substanța activă fluorură de sulfuril și, de asemenea, pentru a facilita funcționarea corespunzătoare a pieței de produse biocide în general.
(8)
Având în vedere concluziile raportului de evaluare, ar trebui să se solicite ca autorizarea acestor produse să se facă doar în cazul în care sunt utilizate de profesioniști calificați, în conformitate cu articolul 10 alineatul (2) punctul (i) litera (e) din Directiva 98/8/CE, și să se adopte măsuri de diminuare a riscurilor pentru asigurarea siguranței operatorilor și a persoanelor prezente, în conformitate cu articolul 10 alineatul (2) punctul (i) litera (f) din Directiva 98/8/CE.
(9)
În afară de aceasta, ar trebui să se solicite o monitorizare continuă, precum și furnizarea de informații suplimentare privind anumite puncte specifice indicate în raportul de evaluare, în conformitate cu articolul 10 alineatul (2) punctul (i) litera (f) din Directiva 98/8/CE.
(10)
Ar trebui să se prevadă un termen rezonabil înainte de includerea unei substanțe active în anexa I, pentru a permite statelor membre și părților interesate să se pregătească pentru a îndeplini noile cerințe impuse și pentru a asigura ca solicitanții care au pregătit dosare să poată beneficia pe deplin de perioada de protecție a datelor de 10 ani, care, în conformitate cu articolul 12 litera (c) punctul (ii) din Directiva 98/8/CE, începe de la data includerii.
(11)
După includere, ar trebui să se acorde statelor membre un termen rezonabil pentru punerea în aplicare a articolului 16 alineatul (3) din Directiva 98/8/CE, în special pentru a acorda, modifica sau anula autorizațiile pentru produsele biocide din tipul de produs 8 conținând fluorură de sulfuril, pentru a asigura conformitatea acestora cu Directiva 98/8/CE.
(12)
Prin urmare, Directiva 98/8/CE ar trebui modificată în consecință.
(13)
Măsurile prevăzute de prezenta directivă sunt conforme cu avizul Comitetului permanent pentru produse biocide,
ADOPTĂ PREZENTA DIRECTIVĂ:
Articolul 1
Anexa I la Directiva 98/8/CE se modifică în conformitate cu anexa la prezenta directivă.
Articolul 2
Transpunere
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 31 decembrie 2007. Comisiei îi sunt comunicate de statele membre textele acestor acte, precum și un tabel de corespondență între aceste acte și prezenta directivă.
Statele membre aplică aceste dispoziții începând cu 1 ianuarie 2009.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 20 decembrie 2006.